Kabah, nang baandak di tatangahan Masjidil Haram, Makkah, adalah andak kiblat umat Islam. Salain manjadi kiblat, tampat suci umat Islam nang jua disambat Baitullah (Rumah Allah) naya adalah tampat manggawi tawaf (salah sabuting rangkaian ibadah dalam haji wan umrah). Kabah babantuk bangunan sagi ampat, wan kaampat buncu tawingnya kikira saarah lawan ampat panjuru mata angin. Al-Quran manyambat bahwa bangunan Kabah didiriakan oleh Ibrahim wan anak sidin Ismail (kaduanya adalah Nabi dalam Islam). Pada generasi sawalum Muhammad, Kabah dipakai sawagai pusat paribadahan agama Arab pra-Islam, tapi kada banyak catatan sajarah pasal Kabah sawalum munculnya Islam.